د ديراوت ړوند ملا د پېريانو له ځالې پيغامونه ورکوي، چې د ناتو له وتلو سره سم به اسلامي حکومت جوړيږي، داسې اسلامي حکومت چې ګل او ګلزار به جوړ کړي، خو د ملاصاحب حافظه هم ړنده ده او د ديارلسو کاله مخکې فاجعه يې هېره ده۔

له بلې خوا ګلبدين حکمتيا صاحب هم ميدان ته راوتلی دی او په نوې لوبه کې يوځل بيا د زړو درواغو پرتابلو باندې صافه تېروي او غواړي، چې په قلم، چمن او زرداد باندې د عمري عدالت پروژه تطبيق کړي۔

د شمال مجاهدين خو هسې هم د جهاد او مقاومت په فلسفه کې د ايران توران اورنګ او فرنګ جاسوسي د اسلامي حکومت د قيام او قوام يوازينۍ لاربولي۔

خو بيا هم له جفاګانو خوړين زړونه چغې وهي، چې

رهبران يې خرڅوي پر سوداګرو

خدای دې مل شي د وطن او د ملګرو

څه خبر ياست چې په کوم لوري موبيايي

چې روان ياست په ګډا او په سندرو

لاجنون مې ددې خلکو ناپخته دی

لا عمل کړي په وينا د لنډغرو